Hafa leikmenn fengið að gefa stjörnum og öðrum fyrirbærum í geimnum nöfn ? Heyrst hefur af fyrirtækjum sem auglýsa stjörnur himinsins til sölu . Fyrir um 4000 krónur eða svo , stundum meira eða minna , gefst manni kostur á að nefna eina stjörnu eftir sér , ástvini sínum eða einhverjum öðrum . Í kaupbæti er fallegt skírteini með nafninu sem þú valdir , stundum bók eða stjörnukort , einhverjir aðrir pappírar og upplýsingar um stjörnuna sem keypt var . Þetta væri vissulega falleg gjöf handa einhverjum sem maður elskar og gæti jafnvel opnað augu einhvers fyrir fegurð næturhiminsins . En er einhver fótur fyrir þessu ? Í stuttu máli er svarið nei . Þetta er einungis ein af mörgum goðsögnum sem til eru um stjörnurnar og stjarnvísindin . Skírteinið er aðeins til þess að láta kaupin líta vel út og bókin og stjörnukortið til að freista þín . Það er allt eins hægt að fara út á heiðskíru kvöldi , velja sér hvaða stjörnu sem er á himninum og nefna hana eftir hverjum sem er , algjörlega ókeypis . Ef einhver vill endilega fá skírteini í hendurnar , er tiltölulega auðvelt að búa slíkt til með frekar einföldum deilihugbúnaði sem kostar miklu minna en 4000 krónur , eða er ókeypis á veraldarvefnum . Stjörnurnar sem eru til sölu eru alveg frá þeim björtustu til hinna daufustu í öllum stjörnumerkjum himinsins . En það á enginn stjörnur himinsins rétt eins og það á enginn lóðir á reikistjörnum eða tunglum sólkerfisins . Hvers vegna að kaupa stjörnu sem er svo fjarlæg að ekki er hægt að komast þangað , og svo dauf að hún sést ekki nema með stjörnusjónauka ? Það er allt eins hægt að ganga að næsta manni , gefa honum nokkra þúsundkalla í leiðinni , og segjast ætla að ættleiða hval ! Reglurnar eru þær að öll stjarnfræðileg fyrirbæri fá heiti sitt frá Alþjóðasambandi stjarnfræðinga ( IAU , International Astronomical Union ) , hvort sem um er að ræða kennileiti á reikistjörnum og tunglum eða sólstjörnur . Kennileiti á reikistjörnum og tunglum sólkerfisins fá oft heiti sín úr fornri goðafræði og eru stundum nefnd eftir frægum vísindamönnum eða einstaklingum úr sögunni . Til dæmis er gígurinn Tycho á tunglinu kenndur við frægan danskan stjörnufræðing á 16. öld og á Merkúríusi er að finna gíg sem heitir Snorri eftir Snorra Sturlusyni . Sólstjörnurnar eru skráðar í sérstakar stjörnuskrár eftir hnitum á himinhvelfingunni en þær björtustu hafa þó forn nöfn , oft arabísk eins og til dæmis Vega í Hörpumerkinu . Ef maður hins vegar uppgötvar halastjörnu , fær maður að nefna hana eftir sér eða hverjum sem er . Það er líka miklu meiri heiður heldur en að kaupa nafn sitt á einhverja stjörnu á himninum . Valdimar Sigurðsson er prófessor við viðskiptadeild Háskólans í Reykjavík og forstöðumaður Rannsóknarseturs HR í markaðsfræði og neytendasálfræði . Rannsóknir Valdimars hafa einkum beinst að neytendahegðun og markaðssetningu á stafrænum miðlum og í verslunarumhverfi tengt matvælum og hollustu .